KOMISIJOS ATASKAITA EUROPOS PARLAMENTUI IR TARYBAI pagal Reglamento (ES, Euratomas) Nr. 966/2012 213 straipsnį dėl Europos išorės veiksmų tarnybos (EIVT) apskaitos pareigūno ir vidaus auditoriaus /* COM/2013/0936 final */





KOMISIJOS ATASKAITA EUROPOS PARLAMENTUI IR TARYBAI pagal Reglamento (ES, Euratomas) Nr. 966/2012 213 straipsnį dėl Europos išorės veiksmų tarnybos (EIVT) apskaitos pareigūno ir vidaus auditoriaus A. Įžanga Europos išorės veiksmų tarnyba (EIVT) įsteigta 2010 m. Tarybos sprendimu 2010/427 pagal Europos Sąjungos sutarties 27 straipsnio 3 dalį. Sprendimo 2010/427 15 konstatuojamojoje dalyje numatyta, kad „reikėtų vengti užduočių, funkcijų ir išteklių dubliavimosi kitose struktūrose.“ Atsižvelgiant į tai, Komisijos apskaitos pareigūnas ir vidaus auditorius atitinkamai veikė kaip EIVT apskaitos pareigūnas ir vidaus auditorius. Teisiniai šios tvarkos pagrindai yra Finansinio reglamento 68 straipsnio 1 dalis ir 98 straipsnio 2 dalis. Finansinio reglamento 213 straipsnyje numatyta, kad šie du straipsniai bus persvarstyti 2013 m., „tinkamai atsižvelgiant į EIVT specifiką ir ypač į Sąjungos delegacijų specifiką ir prireikus į EIVT finansinio valdymo pajėgumų pakankamumą.“ Komisija įvertino, kaip veikia sistema, pagal kurią Komisijos apskaitos pareigūnas ir vidaus auditorius atitinkamai eina EIVT apskaitos pareigūno ir vidaus auditoriaus pareigas. Šioje ataskaitoje, dėl kurios konsultuotasi su EIVT, pateikiami minėto vertinimo rezultatai ir išvada, kad reikia toliau laikytis dabartinės tvarkos. Finansinio reglamento 213 straipsnyje numatyta peržiūra nepriklauso nuo sprendimo, kuriuo įsteigiama EIVT[1], peržiūros: pastaroji peržiūra numatyta sprendimo, kuriuo įsteigiama EIVT, 13 straipsnio 3 dalyje ir yra susijusi su EIVT struktūra ir veikimu; ji atliekama vadovaujant vyriausiajam įgaliotiniui (pirmininko pavaduotojui) 2013 m. ir prireikus su ja pateikiami atitinkami pasiūlymai dėl sprendimo, kuriuo įsteigiama EIVT, patikslinimo. B. Peržiūros pagal FR 213 straipsnį rezultatai I. Apskaitos pareigūnas Kaip numatyta FR 68 straipsnio 1 dalyje, Komisijos apskaitos pareigūnas EIVT teikė įvairias apskaitos paslaugas. Prie šių paslaugų priskiriama: – iždo paslaugos (centrinio iždo ir mokėjimų valdymas, centrinio banko sąskaitų suderinimas, administracinis avansinių sąskaitų paslaugų valdymas, trečiųjų šalių bylų ir banko sąskaitų tvirtinimas, išankstinio perspėjimo sistemos valdymas), – apskaitos struktūra ir sistema, – apskaitos ataskaitų ir teisinių pranešimų teikimas, – skolų išieškojimas ir įskaitymo procedūros valdymas, – kokybės patikrinimai visose vietos apskaitos sistemose. Komisija ir EIVT labai gerai bendradarbiauja. Ir EIVT, ir kompetentingos BUDG GD tarnybos labai patenkintos dabartine tvarka. Masto ekonomija itin reikšminga iždo valdymo, apskaitos ir ataskaitų teikimo srityse. Komisijos apskaitos pareigūno teikiamos paslaugos yra unikalios, nes apima visus šiuos aspektus, ypač iždo funkciją. Minėti dalykai apima: · administracinį avansinių sąskaitų valdymą; · išsamią bankų struktūrą, kuri reikalinga institucijų mokėjimo operacijoms vykdyti, ir susijusią patirtį, kuria pasinaudojama siekiant patenkinti vietos bankų ir visame pasaulyje įsikūrusių 140 ES delegacijų mokėjimų poreikius; · optimizuotą grynųjų pinigų ir rizikos valdymą bei griežtas verslo tęstinumo procedūras. Dėl dabartinės tvarkos EIVT nereikia samdyti papildomų darbuotojų. Šiuo metu Komisijos Biudžeto GD naujoms apskaitos ir iždo užduotims vykdyti tiesiogiai skirti 3 etatai, tuo tarpu, remiantis pačiais kukliausiais apskaičiavimais, jeigu EIVT pradėtų pati vykdyti savo apskaitos ir iždo funkciją, reikėtų ne mažiau kaip 15 darbuotojų. Be tiesioginių iždo ir apskaitos funkcijų, remdamosi su EIVT pasirašytu susitarimu dėl paslaugų lygio, Komisijos tarnybos šiuo metu taip pat vykdo kitą horizontalią veiklą, susijusią su finansais ir biudžeto parama (pvz., finansinių IT sistemų kūrimas ir aptarnavimas, išieškojimo paslaugos, centrinės finansų tarnybos veikla ir kt.), kurios ištekliai nebuvo padalyti įsteigiant EIVT. Manoma, kad ši papildoma parama yra labai kokybiška ir dėl to galima papildoma išteklių masto ekonomija, palyginti su ištekliais, kurių gali prireikti tuo atveju, jeigu EIVT visiškai perimtų funkcijas. Be to, Komisijos apskaitos pareigūnas rengia metines ataskaitas ir bendradarbiauja su Audito Rūmais dėl kelių kitų institucijų. Komisijos apskaitos tarnybos nustatė veiksmingas procedūras ir palaiko gerus darbo santykius su Audito Rūmais; EIVT ši patirtis yra naudinga. Apibendrinant galima pasakyti, kad EIVT įsteigus atskirą apskaitos departamentą, be reikalo padidėtų dviejose įstaigose dirbančių žmonių skaičius, kadangi visoms pirmiau minėtoms pagrindinėms užduotims atlikti EIVT reikėtų daug naujų etatų, tuo tarpu toms užduotims atlikti jau panaudoti minimalūs papildomi Komisijos ištekliai. Todėl, Komisijos nuomone, reikėtų toliau bendradarbiauti. Manoma, kad dabartinės tvarkos keisti nereikia. II. Vidaus auditorius Kaip numatyta FR 98 straipsnio 2 dalyje, Komisijos vidaus auditorius veikė kaip EIVT vidaus auditorius. Toliau pateikiami argumentai už tai, kad reikia toliau laikytis tokios tvarkos. ES delegacijos valdo ir EIVT administracinius asignavimus, ir veiklos asignavimus iš Komisijos biudžeto. Iš esmės EIVT darbuotojai valdo tik administracinius EIVT asignavimus, o Komisijos darbuotojai – tik veiklos asignavimus. Tačiau yra šio principo išimčių: delegacijos vadovas, kuris priklauso EIVT, veiklos asignavimų ir Komisijos biudžeto atžvilgiu yra perįgaliotasis leidimus suteikiantis pareigūnas (FR 65 straipsnio 6 dalis). Komisijos darbuotojai padeda EIVT valdyti jos administracinį biudžetą, daugiausia veikdami kaip iniciatoriai. Šių išimčių pasekmė – dvi glaudžiai tarpusavyje susijusios finansinės procedūros, kurias dažnai naudoja Komisijos ir EIVT darbuotojai. Dėl šios padėties atsiranda rizika, kad dviejų finansinių procedūrų ir vidaus kontrolės sistemų auditų, kuriuos atskirai vykdytų skirtingi vidaus auditoriai, išvados galėtų sutapti arba galėtų skirtis rekomendacijos. Dėl pastarojo dalyko galėtų sumažėti audito darbo patikimumas, o atsakingieji leidimus suteikiantys pareigūnai ir delegacijų vadovai patirtų sunkumų, nes turėtų pasirinkti vieną iš dviejų nuomonių ta pačia tema, o tai sumažintų audito darbo vertę. Integravus vidaus auditą taip pat būtų galima geriau suprasti su abiem finansinėmis procedūromis susijusias problemas. Taip pat būtų galima geriau perduoti vienos finansinės procedūros audito metu įgytas žinias, kad jos būtų panaudotos vykdant kitą finansinę procedūrą, ir analizuoti bei įgyvendinti šių procedūrų sąveiką. Gali būti argumentų, kad reikia atskiro EIVT vidaus auditoriaus, pvz., faktas, kad jeigu vidaus auditorius dirba ir Komisijai, ir EIVT, jis gali atsidurti tokioje padėtyje, kai teisėti kiekvienos institucijos, kaip paslaugų gavėjos, lūkesčiai gali būti nepatenkinti. Tačiau, atsižvelgiant į dabartines taisykles ir apsaugos priemones, ypač į vidaus auditoriaus nepriklausomumą, ši rizika tinkamai sumažinama. Todėl, Komisijos nuomone, reikėtų tęsti bendradarbiavimą, nekeičiant dabartinės tvarkos. C. Išvada Šioje ataskaitoje parodyta, kad sistema, pagal kurią Komisijos apskaitos pareigūnas ir vidaus auditorius vykdė EIVT apskaitos pareigūno ir vidaus auditoriaus funkcijas, veikė efektyviai ir užtikrino didelę masto ekonomiją. Todėl ją reikėtų taikyti ir ateityje. Komisija praneš Europos Parlamentui ir Tarybai apie reikšmingus šios sistemos veikimo pokyčius apibendrinamojoje ataskaitoje. [1] 2010 m. liepos 26 d. Tarybos sprendimas, kuriuo nustatoma Europos išorės veiksmų tarnybos struktūra ir veikimas.